- 9. Nëpunësit e nivelit 'Drejtues' dhe 'Specialistë' të AKBPM -së kanë detyrim të përmbushin çdo kërkesë tjetër sipas para shikimeve përkatëse të Ligjit Nr. 9367 datë 07.04.2005, 'Për parandalimin e konfliktit të interesave në ushtrimin e funksioneve publike' i ndryshuar.

##### Neni 34 Shërbimet brenda dhe jashtë vendit

- 1. Shërbimet jashtë rrethit nga punonjësit e agjencisë mund të jenë të planifikuara ose jo, sipas nevojave të institucionit. Në këto raste punonjësi gëzon të gjitha të drejtat për trajtim financiar në përputhje me aktet nënligjore në fuqi.
- 2. Dërgimi me shërbim jashtë rrethit i punonjësit autorizohet nga Drejtori i Agjencisë. Rregullat e hollësishme për evidentimin dhe administrimin e dokumentacionit të shërbimeve jashtë rrethit përcaktohen me aktet nënligjore në fuqi.
- 3. Pas përfundimit të shërbimit jashtë rrethit, personi/personat pjesëmarrës duhet t'i dërgojnë eprorit të drejtpërdrejtë informacionin përkatës brenda 2-3 ditëve.
- 4. Nëse gjatë një udhëtimi shërbimi bëhet e domosdoshme zgjatja e periudhës së shërbimit, duhet të merret pëlqimi i atij që e ka autorizuar atë, por gjithmonë para përfundimit të kohës së planifikuar të tij.
- 5. Udhëtimet e shërbimit brenda vendit kryhen me mjetet e transportit të AKBPM-së ose mjetet e transportit publik kundrejt rimbursimit për vleftën e biletës.
- 6. Objekti i shërbimit i bëhet i njohur eprorit përkatës i cili mund të japë udhëzime shtesë.
- 7. Për të gjitha shërbimet që kryhen me grup personash, kur në përbërje të tyre ka persona të të njëjtës përgjegjësi, prioritet për kryesim ka fusha e përgjegjësisë së objektit të shërbimit.
- 8. Shërbimet jashtë vendit duhet të realizohen konform rregullave të komunikimit me palën ku do të realizohet shërbimi. Për këtë arsye njoftohet pala pritëse më parë, për kohën, linjën, pjesëmarrësit në udhëtim. Një udhëtim shërbimi jashtë vendit nuk mund të bëhet pa u dhënë më parë pëlqimi për zhvillimin e tij nga drejtori i agjencisë dhe vetëm pas marrjes së autorizimit nga titullari i organit qendror (ministri përgjegjës për shëndetësinë) në përputhje me aktet nënligjore në fuqi.
- 9. Të gjitha strukturat përkatëse, në rastet e aktiviteteve jashtë vendit, depozitojnë një material informues së bashku me një kopje të materialeve të shpërndara nga organizatorët, informacion mbi pikat e kontaktit të personave dhe institucionit organizator të aktivitetit si dhe çdo informacion tjetër të rëndësishëm për Drejtorin e Agjencisë, brenda 5 ditëve pas përfundimit të shërbimit.
- 10. Pas përfundimit të shërbimit përgatitet dokumentacioni i nevojshëm dhe argumentimi i shpenzimeve të kryera me dokumente vërtetuese të kryerjes së këtyre shpenzimeve dhe kalojnë për ekzekutim pranë Sektorit të Financës dhe Shërbimeve Mbështetëse.

##### Neni 35 Ceremonitë zyrtare

- 1. Aktiviteti zyrtar formal dhe joformal i AKBPM-së, si vizita, takime të nivelit të lartë, pritje, dreka dhe darka zyrtare, ftesa zyrtare, mesazhe e letra zyrtare, administrohen nga Sektori i Burimeve Njerëzore dhe Sektori i Financës dhe Shërbimeve Mbështetëse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa: Rruga e Dibrës, Nr.359/1, Tirane. Tel /Fax: ++355 42 372892, www.akbpm.gov.al